Na temelju članka 31. Statuta Općine Konavle („Službeni glasnik Općine Konavle“, br. 7/21 – pročišćeni tekst) Općinsko vijeće Općine Konavle na svojoj 7. sjednici održanoj    rujna 2026. godine donijelo je

PRAVILNIK
o dodjeli novčane nagrade sportašima s područja Općine Konavle za ostvarena vrhunska sportska postignuća

Članak 1.
Ovim Pravilnikom uređuju se uvjeti, pravo, način i postupak dodjele novčane nagrade sportašima s područja Općine Konavle za ostvarena vrhunska sportska postignuća na svjetskim prvenstvima, olimpijskim igrama i paraolimpijskim igrama.

Novčana nagrada dodjeljuje se kao priznanje za ostvareni vrhunski sportski rezultat te kao poticaj razvoju sporta i promicanju sportskih vrijednosti na području Općine Konavle.

Članak 2.
Pravo na novčanu nagradu prema ovom Pravilniku može ostvariti sportaš koji ispunjava sljedeće uvjete:
1. državljanin je Republike Hrvatske,
2. ima prebivalište na području Općine Konavle,
3. aktivno se bavi sportom,
4. ostvari jedno od sportskih postignuća iz članka 3. ovog Pravilnika,
5. ostvareno sportsko postignuće može dokazati odgovarajućom službenom dokumentacijom.
Članak 3.
Novčana nagrada dodjeljuje se sportašu koji osvoji:

1. prvo mjesto – zlatnu medalju,
2. drugo mjesto – srebrnu medalju,
3. treće mjesto – brončanu medalju
na: 
· svjetskom prvenstvu,
· olimpijskim igrama,
· paraolimpijskim igrama.
Za potrebe ovog Pravilnika, svjetskim prvenstvom smatra se službeno svjetsko prvenstvo u svim dobnim kategorijama koje organizira odnosno priznaje nadležni međunarodni sportski savez, u skladu s važećim propisima i pravilima međunarodnog sportskog sustava.
Članak 4.
Pravo na novčanu nagradu ostvaruje se za sportsko postignuće ostvareno u pojedinačnom sportu, kao i za sportsko postignuće ostvareno u ekipnom sportu.

U slučaju ekipnog sporta, pravo na novčanu nagradu ostvaruje sportaš koji je nastupio za ekipu na natjecanju na  kojem je ostvareno sportsko postignuće iz članka 3. ovog Pravilnika, pod uvjetom da ispunjava uvjete propisane ovim Pravilnikom.

		Članak 5.
Novčana nagrada prema ovom Pravilniku dodjeljuje se neovisno o tome je li za isto sportsko postignuće sportašu dodijeljena nagrada ili drugo priznanje od strane Republike Hrvatske, Hrvatskog olimpijskog odbora, nacionalnog sportskog saveza, sportske zajednice, kluba ili drugog tijela.

Članak 6.
Visinu novčane nagrade za svaku kalendarsku godinu utvrđuje načelnik Općine Konavle posebnom odlukom.

Odlukom iz stavka 1. ovog članka utvrđuje se najmanje:
· visina nagrade za osvojeno prvo mjesto,
· visina nagrade za osvojeno drugo mjesto,
· visina nagrade za osvojeno treće mjesto,
· visina nagrade za ostvareno postignuće na olimpijskim igrama i paraolimpijskim igrama.
· visina nagrade za ostvareno postignuće na svjetskom prvenstvu.

Načelnik Općine Konavle može posebnom odlukom utvrditi različite iznose nagrada za pojedinačne i ekipne sportove.
Članak 7.
Sredstva za isplatu novčanih nagrada osiguravaju se u Proračunu Općine Konavle, sukladno raspoloživim proračunskim sredstvima.

Članak 8.
Postupak za dodjelu novčane nagrade pokreće se podnošenjem zahtjeva.

Zahtjev mogu podnijeti:
· sportaš,
· zakonski zastupnik sportaša ako je sportaš maloljetan,
· sportski klub,
· sportski savez,
· druga zainteresirana osoba uz suglasnost sportaša.

Članak 9.
Zahtjev za dodjelu novčane nagrade podnosi se u pisanom obliku nadležnom Upravnom tijelu Općine Konavle.

Uz zahtjev se prilaže:
1. preslika osobne iskaznice,
2. dokaz o prebivalištu sportaša na području Općine Konavle,
3. službeni dokaz o ostvarenom sportskom rezultatu,
4. dokaz o sudjelovanju na natjecanju na kojem je ostvareno sportsko postignuće,
5. podaci potrebni za isplatu novčane nagrade,
6. druga dokumentacija koju nadležni upravni odjel smatra potrebnom za utvrđivanje prava na nagradu.

Članak 10.
Službenim dokazom o ostvarenom sportskom rezultatu smatra se odgovarajuća potvrda, službeni rezultat, diploma, odluka ili drugi dokument nadležnog sportskog saveza, organizatora natjecanja ili drugog ovlaštenog tijela kojim se potvrđuje ostvareno sportsko postignuće.

Članak 11.
Odluku o dodjeli novčane nagrade donosi načelnik Općine Konavle, na temelju podnesenog zahtjeva i dokumentacije kojom se dokazuje ispunjavanje uvjeta iz ovog Pravilnika.

Odlukom o dodjeli nagrade utvrđuju se :
· ime i prezime sportaša,
· ostvareno sportsko postignuće,
· natjecanje i godina održavanja natjecanja,
· visina novčane nagrade.

Članak 12.
Ako sportaš u istoj kalendarskoj godini ostvari više sportskih postignuća koja predstavljaju osnovu za dodjelu novčane nagrade prema ovom Pravilniku, za svako ostvareno sportsko postignuće može ostvariti pravo na zasebnu novčanu nagradu.

Članak 13.
U slučaju maloljetnog sportaša, novčana nagrada isplaćuje se na račun sportaša ili, ako to nije moguće, na račun njegovog zakonskog zastupnika, sukladno važećim propisima.




Članak 14.
Ako se naknadno utvrdi da je nagrada dodijeljena na temelju netočnih ili neistinitih podataka ili da sportaš nije ispunjavao uvjete za dodjelu nagrade, sportaš odnosno njegov zakonski zastupnik dužan je vratiti isplaćeni iznos novčane nagrade.

Članak 15.
Ovaj Pravilnik stupa na snagu osmoga dana od dana objave u „Službenom glasniku Općine Konavle“.

